kardosdrur/scandi-wiki huggingface dataset:
Roms brand

Roms brand var en stor brandkatastrofe i antikkens Rom, der – ifølge den romerske historiker Tacitus – begyndte 18. juli 64 e.Kr. i området omkring Circus Maximus. Eftersom de fleste huse i området var bygget af træ, spredte branden sig hurtigt. Tacitus beretter, at det næsten lykkedes at slukke branden efter fem dage (ved at rive bygninger ned og derved skabe et brandbælte), men branden tog alligevel til i styrke igen og hærgede, ifølge Sveton, i alt i seks dage og syv nætter. Tacitus opgjorde, at ud af Roms 14 distrikter blev tre jævnet med jorden og yderligere syv beskadiget ved branden.

Kejser Nero befandt sig i Antium, da branden brød ud, men skyndte sig tilbage til byen for at lede redningsarbejdet og organisere hjælp til de hjemløse.. Ved genopbygningen sørgede han for at forenkle fremkomsten i byen ved at anlægge rette gader. Han tog også fat på anlægget af sit nye palads, Domus Aurea, det gyldne hus, hvor nu Colosseum ligger. Færdigstillet efter Neros ønske ville Domus Aurea have dækket en tredjedel af det daværende Rom.

Ifølge Tacitus gik der rygter om, at kejser Nero selv havde anstiftet branden. I så fald havde han afgjort valgt en lang, måneløs vinternat i stedet for en kort sommernat, hvor månelyset snart ville have afsløret eventuelle brandstiftere.
  
Efterhånden skød rygtet om kejserens skyld fart, og det forlød, at han skulle have spillet lyre og fremført sit digt om Trojas fald, mens han med udsigt fra Mæcenas' tårn så flammerne fortære Rom. Nu havde Nero behov for at skyde skylden på nogle andre. Han kunne have valgt jøderne, som var meget upopulære; men hans kone Poppæa var interesseret i jødedommen, hvad der kan have bevirket, at jøderne i denne omgang gik fri. I stedet vendte han sig mod de kristne, som i forvejen var mistænkt for at bedrive kannibalisme; sandsynligvis en misforståelse af nadveren. Dermed beordrede Nero forfølgelse, tortur og henrettelse af alle Roms kristne; apostlen Peter og Paulus skal have været blandt disse. Disse forfølgelser var, omend kortvarige og begrænset til byen Rom, blandt de første centralt organiserede kristenforfølgelser i Romerriget. Nogle blev smidt ind til vilde dyr og sønderrevet; andre blev indsmurt med tjære og tjente som levende fakler ved Neros fester. Tacitus er dog den eneste, der sammenkobler Neros kristenforfølgelser til byens brand.

De vigtigste kilder til branden er Tacitus' Annales, Svetons biografi om Nero og Dio Cassius' Historia Romae.

Noter 

Antikkens Rom
Romerriget
Bybrande
Cerwin-Vega

Cerwin Vega er et firma grundlagt i 1954 af luftfartsingeniøren Gene Czerwinski. Hans filosofi var at bygge højttalere, som var slidstærke, lette at drive og vigtigst af alt skulle Cerwin Vega være et ”Value for money”-produkt.

I 1954 lagde Cerwin Vega ud med et 18” lydsystem, som kunne producere 130 dB ved 30 Hz. Dette satte en milepæl inden for Hi-Fi-verdenen og gjorde Cerwin Vega til en producent, man kunne regne med.

I 1957 introducerede Cerwin Vega verdens første kompakte forstærker, som var i stand til at levere 125 W RMS.

I 1974 kom ”The motion picture” med et helt nyt tiltag til biograffilmene kaldet Sensurround. Sensurround tilbød muligheden for, at hver enkelt film kunne få sit helt eget lydsystem. Til filmen Earthquake (jordskælv) var Cerwin Vega det naturlige valg. Cerwin Vega kom med et ekstremt 18 tommer hornsystem, som havde en frekvensgang helt ned til 33 Hz. Følsomheden på dette system var på hele 106 dB 1 watt / 1 meter. Efter få visninger af Earthquake havde mange af biograferne simpelthen taget skade af det ekstreme lydtryk, så både vægge og lofter havde slået revner. Cerwin Vega vandt i samarbejde med ”Sensurround Technology” en Academy Award for "special Technical Achievement” i 1974.

I starten af 1970'erne lavede Cerwin Vega også professionelle lydsystemer til blandt andre Rolling Stones og David Bowie, og i slutningen af årtiet kom de med deres revolutionerende D-Series, som var bygget over en række digitale teknologier. Firmaet forsatte de gode takter op gennem 1980'erne og 1990'erne og i 2002 fusionerede de med KRK systems, så Cerwin Vega nu kom til at høre under The Stanton Group

Cerwin Vegas slogan er: "Because nobody screams out for more treble!"

Eksterne henvisninger 
 Cerwin Vegas fanklub 

Elektronikvirksomheder fra USA
Højtalere
Kim Magnusson

Kim Magnusson (født 29. september 1965 i Charlottenlund) er filmproducer og har siden 1987 produceret en lang række danske spillefilm.

I 1998 vandt han en Oscar for kortfilmen Valgaften (1998) og i 2014 for kortfilmen Helium. Han har desuden været Oscar-nomineret for Ernst & Lyset (1996), Wolfgang (1997), samt Helmer & Søn (2006), og senest i 2017 for filmen "Silent Nights".

Sammen med sin far Tivi Magnusson grundlagde han M&M Productions, som han i 2003 forlod til fordel for ditektør for Nordisk Film Produktion Nordisk Film. Efter en omstrukturering af ledelsesstrukturen i begyndelsen af 2009 stoppede han som direktør for Nordisk Film Production.

Kim Magnusson har været ledende person bag etableringen af den nuværende Producentforening, og efter 11 år i bestyrelsen og 8 år som formand stoppede han i 2009 i Producentforeningen.

Magnusson har siden 1999 været formand for Danmarks Film Akademi, som bl.a. uddeler Robert-prisen.

Filmografi som producer eller producent (udvalg) 
Enten alene eller i co-produktion.
 Ernst & Lyset (1995)
 Wolfgang (1995)
 Blinkende lygter (2000)
 Listetyven (2002)
 De grønne slagtere (2003)
 Terkel i knibe (2004)
 Adams æbler (2005) executiv producer
 Supervoksen (2005) executiv producer
 Helmer & Søn (2005) executiv producer
 Kollegiet (2007) executiv producer
 Til døden og skiller (2007) executiv producer
 Frode og de andre rødder (2008) executiv producer
 Karla og Katrine  (2009) executiv producer
 Kærestesorger (2009) executiv producer
 Headhunter (2009) executiv producer (post-production)
 Sound of Noise  (2009) executiv producer (post-production)
 Parterapi  (2010) executiv producer (post-production)

Kilder

Ekstern henvisning 
 

Filmproducere fra Danmark
Personer fra Charlottenlund
Personer i Kraks Blå Bog
Danskere i Hollywood
Eurabia: The Euro-Arab Axis

Eurabia: The Euro-Arab Axis () er en bog af den britisk / egyptisk forfatterinde, historiker Gisèle Littman, også kendt under pseudonymet Bat Ye'or.

I bogen omtaler Littman forhandlinger, aftaler og beslutninger der angiveligt er foregået siden de tidlige 70'ere mellem europæiske ledere og ledere fra den arabiske verden, hvilket har resulteret i oprettelsen af, hvad hun beskriver som Eurabia, og skabelsen af en fælles udenrigspolitik baseret på fjendskab mod Israel, mistro til USA, massiv muslimsk indvandring til Europa, en spredning af Islam og islamiske tanker i Europa og en dhimmificering af den europæiske ikke-muslimske befolkning. Eurabia ser Bat Ye'or formet med afsæt i organisationen Euro-Arabiske Dialog (EAD) først i EF-regi og senere i EU. Bevæggrunden fra europæisk side skulle være kortsigtede økonomiske interesser, ønsket om stabile leverancer af olie efter oliekriserne i 70erne og – især fra fransk side et ønske om at distancere og isolere USA.

"Der er tre former for jihad" skriver Littman, "den militære jihad, den økonomiske jihad og den kulturelle jihad". EADs arbejde for udbredelse af islamisme i Europa, mener Littman først og fremmest henhører i kategorierne økonomisk og kulturel jihad.

Bogen er skrevet på engelsk og oversat til fransk, italiensk, hollandsk og hebraisk – men foreløbigt ikke til dansk.

Anmeldelse 
 Historiker Niall Ferguson har beskrevet bogen og forfatteren:
Ingen forfatter har gjort mere end Bat Ye'or for at gøre os opmærksom på den truende islamiske ekstremisme. Fremtidige historikere vil en dag se hendes ord 'Eurabia' som profetisk. Dem der ønsker at leve i et frit samfund, må være evigt vagtsomme. Bat Ye'ors vagtsomhed er uovertruffen"

 Den britiske journalist Johann Hari har betegnet Littmans ideer om "Eurabia" som en konspirationsteori, der er faretruende tæt på at være en moderne islamisk "pendant" til Zions Vises Protokoller.

Noter

Referencer 
 
 Forlagets hjemmeside om bogen  
 Anmeldelse af Mordechai Nisan, The Jerusalem Post  
 Anmeldelse af William af E. Watson, Immaculata University  
 Anmeldelse af Johannes J.G. Jansen, Utrecht University, Middle East Quarterly  
 Anmeldelse af Tom Gross, New York Post  
 Anmeldelse af David Pryce-Jones, National Review  
 Anmeldelse af David Aikman The American Spectator  
 Anmeldelse af S.L.R., Jewish Voice and Opinion  
 Anmeldelse af M. Curtis, emeritus, Rutgers, The State University of New Jersey, New Brunswick  
 National Review Bat Ye'or article Eurabia  
 The religion report: transcipt Bat Ye'or   
 Interview with Bat Ye'or on Eurabia

Eksterne henvisninger 
 Author's web site 
 "Captive Continent" (a review of Eurabia: The Euro-Arab Axis) by David Pryce-Jones, Senior Editor of National Review  
 "The Arabization of Europe" by Mordechai Nisan – The Jerusalem Post  

Historiebøger

en:Eurabia: The Euro-Arab Axis
Elektroniktekniker

Elektroniktekniker  var i sin tid en videregående uddannelse for radio- og elektronikmekanikere.

Kravet var, at man havde svendebrev som radiomekaniker eller elektronikmekaniker, samt en realeksamen eller tilsvarende, f.eks. HTX.
Senere oprettede man værkstedskurser og værkstedsskoler hvor man på baggrund af en 10. klasse kunne optages, og på henholdsvis ½ eller 1 år kunne opnå færdigheder, der svarede til skoleopholdene på radio- og elektronikmekanikeruddannelserne.
Skoleforløbet blev efterfulgt af henholdsvis ½ og 1 års praktik i en virksomhed.

Havde man ikke forudsætningerne, så var studiet umuligt.

Der var i 1970'erne få uddannelsessteder:

 Aarhus tekniske Skole
 Struer Handels og Tekniske Skole
 Håndværkerskolen i Sønderborg
 Frederiksberg Tekniske Skole

Først var uddannelsen 1-årig indtil 1969, så blev uddannelsen udvidet til 1½ år.

Det var for det meste ingeniører, der underviste, og de havde ambitioner om at en elektroniktekniker kunne det samme som en ingeniør, men på en kortere tid.

Nu varer uddannelsen 2 år og hedder enten IT-teknolog eller Elektronikteknolog og er nu en videregående akademisk uddannelse.

Ekstern henvisning 
 IT-teknolog
 Elektronikteknolog

Stillingsbetegnelser
Informationsteknologi
Håndværk
Tage Thott (flertydig)

Tage Thott er navnet på flere personer:

 Tage Ottesen Thott til Næs (død 1562) – dansk rigsråd
 Tage Andersen Thott (død 1643) – dansk lensmand
 Tage Ottesen Thott til Eriksholm (1580-1658) – dansk rigsråd
 Tage Thott (1648-1707) – dansk gehejmeråd
 Tage Thott (landshøvding) (1739-1824) - svensk landshøvding
Præejakulat

Præejakulat, også kaldet præsperm, er en farveløs, tyktflydende og lidt klistret væske, der kommer ud af mandens urinrør, når han er seksuelt ophidset. Væsken bliver normalt udskilt af Cowpers kirtel under masturbation, forspil eller sommetider på et tidligt stadie ved sex, før manden fuldt opnår orgasme, og sæd er udskilt.

Funktion 
Præejakuleret væske forbereder urinrøret på passagen af sæd ved at neutralisere eventuel surhed fremkommet ved tilbageblivende urin. Det smører også bevægelsen af penis samt forhuden. Mængden af væske, som en mand udskiller, er meget individuelt – fra forsvindende små mængder til en rigelig strøm.

Tilstedeværelse eller fravær af sædvæske 
Der har ikke været store studier af tilstedeværelsen af sædvæske i den præejakulerede væske, men et antal mindre studier foreslår, at i fald, der forekommer sædvæske, vil denne være ineffektiv til at forårsage graviditet. Dette kan muligvis redegøre for den overraskende lave graviditetsrate blandt par, der praktiserer perfekt brug af afbrudt samleje.

HIV i præejakuleret væske 
De samme studier har påvist tilstedeværelsen af HIV, det virus der er ansvarlig for sygdommen AIDS, i præejakuleret væske, hvilket betyder at sygdommen også er smitsom ved afbrudt samleje.

Referencer 

Kropsvæsker
Ørevoks

Ørevoks er en gullig voks, der dannes i ørekanalerne hos mennesker og andre pattedyr. Det spiller en vigtig rolle i øret, idet det renser og smører ørekanalen. Desuden udgør det en vis beskyttelse mod bakterier, svamp og insekter. Overflod eller sammenklumpning kan føre til trykken på trommehinden og/eller hæmme hørelsen.

Kropsvæsker
Voks
Mavesyre

Mavesyre er en kropsvæske, der dannes af celler i mavesækkens væg. Den indeholder bl.a. saltsyre, kaliumklorid og natriumklorid. Mavesyrens pH ligger mellem 1,5 og 3,5. Andre celler i mavevæggen udskiller bikarbonat, der tjener til at regulere pH i mavesyren og en slim, der beskytter væggen i mavesækken. 

Mavesyren fungerer som et tidligt led i fordøjelsen, idet syren bidrager til at få proteiner til at denaturere, lige som mavesyren indeholder proteinnedbrydende enzymer, der fungerer godt i det sure miljø. 

Mavesyren tjener også til at dræbe eller hæmme en del bakterier og andre smittekim.

Mavesyren bliver neutraliseret i tolvfingertarmen af udskilt bikarbonat. 

Udskillelsen af mavesyre reguleres delvist af individets forventning om at få mad, delvist af tilstedeværelsen af føde i mavesækken og endelig af forekomsten af tarmindhold i tyndtarmen. 

For megen mavesyre kan føre til ubehag og evt. i forbindelse med svækkelse eller andre problemer af mavens øverste lukkemuskel til ”sure opstød” (refluks), hvor små mængder mavesyre trænger op i spiserøret. For megen mavesyre er dog ingen betingelse for ”sure opstød”. For lidt mavesyre kan føre til fordøjelsesbesvær og til øget risiko for infektioner i fordøjelseskanalen. 

I mange år antog man, at mavesyren var hovedårsagen til udviklingen af mavesår ved at angribe mavesækkens væg i forbindelse med bl.a. stress, men det har siden 1982 været kendt, at mavesår ofte skyldes infektion med bakterien Helicobacter pylori, omkring 60% af tilfældene. Dog er bakterien mere udbredt end mavesår. Faktisk øger for lidt mavesyre risikoen for infektion med bakterien. Lidelser som Zollinger–Ellisons syndrom og hypercalcæmi kan føre til megen mavesyre og evt. mavesår.

Se også 

Kropsvæsker
Fordøjelsessystemet
Hinge Sø

Hinge Sø ligger i en sidedal til Gudenåen, lidt nord for Silkeborg i den sydligste del af det tidligere Viborg Amt. Søen har et areal er 0,914 km²  og et oplandsareal på 53,8 km²; Gennemsnitsdybden i søen er 1,23 meter og er  2,6 meter på det dybeste sted.

Søens vigtigste tilløb er Mausing Møllebæk, Haurbæk og Skjellegrøften. Den har afløb i den østlige ende hvor Alling Å begynder. 

Hinge Sø  ligger i bunden af en markant tunneldal, der kan følges fra Grønbæk, nær Ans i øst, gennem Alling Sø, forbi Holm Mølle og Hinge Sø til Hauge Sø i vest ved Nørre Knudstrup.

Ved den sydvestlige ende  af Hinge Sø ligger herregården Vinderslevholm på en halvø ud i søen. På den nordlige sid ligger Hinge Søbad. 
Ved søen blev indtil 2006 afholdt Hinge Søstival, der var en musikfestival med pop-, rock- og bluesmusik.

Søer i Silkeborg Kommune
Revers transkriptase

Revers transkriptase (RT) er et enzym, der transskriberer RNA til dobbeltstrenget DNA. Normal transskription er oversættelsen af DNA til RNA, deraf navnet "revers" (modsat). Enzymet kodes af retrovirus (f.eks. HIV) og retrotransposoner. 

Retroviral RT har tre sekventielle biokemiske aktivititeter:
RNA-afhængig DNA-polymerase, 
ribonuklease H og 
DNA-afhængig DNA-polymerase.

Se også 

 Endogen retrovirus
 Oncogen
 Retrovirus
 RNA-verdenshypotesen
 rRNA
 Transposon
 tRNA
 Slidgigt
 Virus

Enzymer
Retrovirus
Inspektionsskibet Fylla

Fylla blev bygget hos D. & W. Henderson i Glasgow til den engelske flåde, og søsat i 1915 med navnet Asphodel. Den indgik i Flower-klassen af kanonbåde (Sloops), der også kunne anvendes til minestrygning. Maskineriet var på 2.300 HK.

Tekniske data

Generelt 

 Længde: 81,5 m
 Bredde:  10,2 m 
 Dybgang: 4,0 m
 Deplacement: 1.245 tons
 Fart: 17,0 knob
 Besætning: 75

Armering
 Artilleri: 2 styk 12 cm kanoner og 2 styk 57 mm kanoner.

Tjeneste 

 Købt i 1920 og omdøbt til Fylla. Tjeneste ved Island 1928-33. Fylla var med sin slanke skrogform og relativt lave dybgang sikkert en glimrende minestryger, men var ikke egnet til den hårde tjeneste på Nordatlanten. Udgik i 1933.

Eksterne henvisninger
 Inspektionsskibet Fylla i Den sorte Registrant 

Fylla
Inspektionsskibet Hvidbjørnen

Hvidbjørnen blev bygget på Orlogsværftet, påbegyndt og søsat i 1928, og anvendt af Marinen 1929-43. Maskineriet var på 1.800 HK.

Tekniske data

Generelt 

 Længde: 63,2 m
 Bredde:  9,7 m 
 Dybgang: 5,2 m
 Deplacement: 914 tons
 Fart: 14,5 knob
 Besætning: 58

Armering
 Artilleri: 2 styk 87 mm kanoner.

Tjeneste 

 Indgået i 1929. Tjeneste ved Island og Grønland samme år. Gjorde tjeneste som kadetskib 29. august 1943 og blev sænket af besætningen. Hævet og repareret af tyskerne og indsat i tjeneste 1944-45. Efter krigen afslog de danske myndigheder at få skibet retur, og i stedet overgik det til det senere DDR, hvor det efter ombygning gjorde tjeneste som skoleskib 1952-61. Først under navnet Ernst Thälmann og i 1961 som Albin Köbis.

Eksterne henvisninger
 Inspektionsskibet Hvidbjørnen i Den sorte Registrant

Hvidbjørnen
Pave Markus

Pave Markus 1. (død 7. oktober 336) blev valgt til pave 18. januar 336 og nåede derfor kun at være pave i knap ni måneder.

Det er blevet nævnt i Liber Pontificalis, at han var romer, og at hans far hed Priscus, men ellers er det yderst begrænset, hvad der kendes til hans tidlige liv. 

Der er tegn på, at de første lister over biskopper og martyrer kendt som Depositio episcoporum og Depositio martyrum blev påbegyndt under Markus' regeringstid. Markus udstedte også en konstitution, der bekræftede biskoppen af Ostias ret til at indsætte nyvalgte paver. Grundlæggelsen af San Marco-basilikaen i Rom samt Juxta Pallacinis-basilikaen lige uden for byen henregnes endvidere til Markus' meriter.

Markus' død havde naturlige årsager, og han blev begravet i Balbina-katakomben, hvortil han havde opført kirken. Han har navnedag på sin dødsdato.

Eksterne henvisninger 

 Catholic Encyclopedia fra 1913 (findes på engelsk Wikisource – se til højre)

 

Paver
Erik Hansen (sprogforsker)

Erik Hansen (født 18. september 1931, død 2. september 2017) var en dansk sprogforsker og forfatter, med stor indflydelse på debatten om sprog i Danmark. Han var professor i dansk sprog ved Københavns Universitet og formand for Dansk Sprognævn fra 1985 til 2002. Han stiftede i 1974 tidsskriftet Mål og Mæle og fungerede som sprogkonsulent for Danmarks Radio.

Erik Hansen skrev en række bøger om godt sprog, blandt andet Reklamesprog og Ping og pampersprog. Under signaturen Magister Stygotius skrev han artikler på Dagbladet Information. Hovedværket er formentlig Grammatik over det Danske Sprog (GDS), som han skrev sammen med professor Lars Heltoft.

Bibliografi 

 Reklamesprog (1965)
 Rigtigt dansk (1988)
 Skrift, stavning og retstavning (1991)
 Ping- og pampersprog (1991)
 Dæmonernes port (1992)
 . Samlinger af artikler skrevet af Erik Hansen gennem årene. Eksempel:
 
 . GDS. 3 bind, 1842 sider. Videnskabelig fremstilling.

Artikler

Litteratur 
 Nyt fra sprognævnet – 3, 2001

Referencer 

Faglitterære forfattere fra Danmark
Professorer fra Københavns Universitet
Grammatikere
Personer i Kraks Blå Bog (afdøde)
Personer i Dansk Sprognævn
Dansksprogede forfattere fra Danmark
Modtagere af Modersmål-Prisen
Oyri

Oyri er en bygd på Færøerne, der ligger på Eysturoys vestside syd for broen til Streymoy.
Bygderne langs sundet kaldes Sundalagið. Oyri tilhører Sunda kommuna. Den 1. januar 2020 havde Oyri 176 indbyggere.

Oyri nævnes første gang i skriftlige kilder i Hundebrevet fra den sidste halvdel af 1300-tallet. Bygden er sandsynligvis langt ældre, som blandt andet viser sig ved at bygden har en stor udmark. Der er indmark både mod nord og syd, som i gamle dage var indhegnet med stengærder.

To af Færøernes historiske historiske lagmænd kom fra Oyri, nemlig Jógvan Poulsen og Hans Jákupsson Debes.

Oyri har historisk set været en landbrugsbygd. I 1900-tallet er der også blevet drevet redskabsproduktion til fiskeflåden, rederivirksomhed og fiskeproduktiun. Firmaet O.C. Joensen i Oyri var blandt de første som oprettede havbrug på Færøerne med opdræt af rejer og muslinger. Firmaets direktør Edmund Joensen blev senere Færøernes regeringsleder.

Forskerne har ved hjælp af genforskning fundet frem til, at ophavsmanden til den kun på Færøerne kendte sygdom " Færøsk syge" levede i bygden omkring 1630.

Nord for Oyri ligger det 699 m. høje fjeld Knúkur.

Eksterne henvisninger 
 faroeislands.dk
 Oyri, Sunda kommuna (færøsk) 

Byer på Færøerne
Eysturoy
The Elder Scrolls III: Morrowind

The Elder Scrolls III: Morrowind, eller bare Morrowind, er et RPG-spil udviklet af Bethesda Game Studios, og udgivet af Bethesda Softworks og Ubisoft. Det er det tredje spil i The Elder Scrolls-serien. Det blev udgivet i USA i 2002 til Microsoft Windows og Xbox. Kritikerne tog godt imod det, og det solgte over 4 millioner eksemplarer og vandt mere end 60 priser, blandt andet Game of the Year. Morrowind har fået gode anmeldelser med en karakter på 89 % fra både Metacritic og GameRankings. Efter spillet kom der 2 udvidelsespakker til PC: Tribunal og Bloodmoon. Begge blev samlet i en boks der inkluderede alle tre spil, Morrowind: Game of the Year Edition, som udkom den 30 Oktober, 2003 til både PC og Xbox.

Handling 
Historien foregår i Vvardenfell, på en ø i Dunmer provinsen Morrowind, som ligger i Tamriel og er langt fra de mere civiliserede lande mod vest og syd som vi så i Daggerfall og Arena. Hovedhistorien handler om Dagoth Ur, som bor inde i vulkanen Red Mountain. Dagoth Ur ønsker at skaffe sig kraft og befrie Morrowind fra Imperialernes regime. Morrowind blev designet med en åben-slutning spilletype. Dette betød vidt forskellige reaktioner hos kritikerne, selvom dette blev holdt nede af deres begejstring for Morrowinds enorme og detaljerede spil verden.

Referencer

Eksterne henvisninger 
 

Computerspil fra 2002
III: Morrowind
Windows-spil
Xbox-spil
Computerrollespil
Åløkke

Åløkke er en bydel i Odense, beliggende umiddelbart nordvest for byens centrum.  Kvarteret, der er udstykket fra Åløkkegård, er med tiden kommet til også at omfatte Dæhnfeldts Villaby.

Åløkkekvarteret afgrænses mod nord af Næsby, mod vest af Tarup og Bolbro, mod syd af Bolbro, jernbanen og Middelfartvej, og mod øst af Odense Kanal, Odense Indre Havn, Jarlsberggade, Rugårdsvej og Glasvejskvarteret.  Bydelen gennemløbes af de store gennemfartsveje Åløkke Alle (nord-syd) og Rugårdsvej (øst-vest), samt jernbanerne Fynske hovedbane og Svendborgbanen.

Der ligger tre små skove i kvarteret, Snapindskov, Åløkkeskov og Næsbyhoved Skov.  I sidstnævnte ligger Næsbyhoved Slotsbanke, hvor kongsgården Næsbyhoved Slot lå indtil det blev ødelagt i 1534 under grevens fejde.

Tv-stationen TV 2 har hovedkontor i det gamle kvægtorv på Rugårdsvej i bydelen.

Odenses Marina Marina Odense ligger i bydelen ved Odense Kanal og havnen.

Kilde

Ekstern henvisning 
 Åløkkekvarterets hjemmeside ved Åløkkekvarterets Grundejerforening

Bydele i Odense
First North

First North er en alternativ markedsplads ejet af NASDAQ OMX. På First North er mindre nordiske selskaber noteret og de er underlagt mere lempelige og mindre byrdefulde regler end på NASDAQ OMX Copenhagen.

Tidligere noterede selskaber

fra Danmark 
 Travelmarket

Referencer 

Aktiemarked
NASDAQ OMX
Žemaičių Kalvarija

Žemaičių Kalvarija er en by i Litauen i landskabet Žemaitija, der har 798 indbyggere.

Kirkefestivalen i Žemaičių Kalvarija 

Den store Žemaičių Kalvarija kirke festival (, ) finder sted i juni hvert år. Der er 21 "stationer" på Via Dolorosa i Žemaičių Kalvarija, hvor der bedes. Bønnerne ved stationerne på Via Dolorosa er en vigtig procession for katolikker. Pilgrimsfærden til Žemaičių Kalvarija kirke er en af de vigtigste i den Romerskkatolske kirke. Festivalen går tilbage til 1742. Paven er den vigtigste vogter og beskytter af festivalen.

Under festivalen er der dage dedikeret til ungdom. Mange begivenheder finder sted, der tjener unge menneskers åndelige behov, ligesom der afholdes særlige messer for børn og unge.

Festivalen tiltrækker mange turister fra Žemaitija og Litauen og mange katolske kirker i Litauen arrangerer ture til festivalen. Siden 2004 er der kommet flere turister og pilgrimme fra EU, især fra Polen, Irland, Tyskland og Spanien.

Galleri

Eksterne henvisninger 

 Dominikanerordenens tidligere kloster 
 Žemaičių Kalvarija som pilgrimsmål 
 Byens historie  

Plunge distriktskommune